**“МОНГОЛ УЛСЫН 2022 ОНЫ ТӨСВИЙН ГҮЙЦЭТГЭЛ БАТЛАХ ТУХАЙ”**

**УЛСЫН ИХ ХУРЛЫН ТОГТООЛЫН ТӨСЛИЙН ТАНИЛЦУУЛГА**

Төсвийн тухай хуулийн 8 дугаар зүйлийн 8.10.4 дэх заалтад “Улсын Их Хурал нэгдсэн төсвийн гүйцэтгэлийн тайланг хаврын чуулганаар хэлэлцэн, улсын төсвийн гүйцэтгэлийг батлах” гэж, 9 дүгээр зүйлийн 9.1.3 дахь заалтад “нэгдсэн төсвийн гүйцэтгэлийг хэлэлцэн, улсын төсвийн гүйцэтгэлийг батлах” гэж тус тус заасны дагуу “Монгол Улсын 2022 оны төсвийн гүйцэтгэл батлах тухай” Улсын Их Хурлын тогтоолын төслийг боловсрууллаа.

Монгол Улсын 2022 оны нэгдсэн төсвийн нийт орлого 18.5 их наяд төгрөг, нийт зарлага ба цэвэр зээлийн дүн 18,159.7 тэрбум төгрөгт хүрч, нэгдсэн төсвийн тэнцвэржүүлсэн тэнцэл 1,032.7 тэрбум төгрөгийн алдагдалтай гарсан нь дотоодын нийт бүтээгдэхүүн[[1]](#footnote-1)-ий -2.0 хувьтай тэнцэж байна.

Ковид-19 цар тахлаас хойш төсвийн алдагдлыг шат дараатайгаар бууруулж ажилласны үр дүнд нэгдсэн төсвийн алдагдал 1.0 их наяд төгрөгт хүрч, төлөвлөсөн дүнгээс 1.8 их наяд төгрөгөөр буурсан.

**Монгол Улсын 2022 оны нэгдсэн төсвийн гүйцэтгэл нь Төсвийн тогтвортой байдлын тухай хуульд заасан төсвийн тусгай шаардлагуудад дараах байдлаар нийцэж байгаа болно:**

1.Нэгдсэн төсвийн орлогыг тэнцвэржүүлсэн журмаар тооцдог байх:

Монгол Улсын 2022 оны төсвийн орлогын төслийг Төсвийн тогтвортой байдлын тухай хуулийн 6 дугаар зүйлийн 6.1.1-д заасан уг тусгай шаардлагын дагуу боловсруулан батлуулж, төсвийн жилийн турш хуульд заасан зарчим, шаардлагыг баримтлан ажиллалаа.

Төсвийн тогтвортой байдлын тухай хуулийн 11 дүгээр зүйлийн 11.1.3-т заасны дагуу гол нэр төрлийн эрдэс баялгийн 2022 онд баримтлах тэнцвэржүүлсэн үнийг Олон улсын валютын сан болон ашигт малтмалын бүтээгдэхүүний үнийн төсөөлөл хийдэг олон улсын нэр хүнд бүхий, Засгийн газраас тодорхойлсон санхүүгийн мэдээллийн байгууллагаас гаргасан өмнөх 20 жилийн дундаж үнэ болон тухайн төсвийн жил, түүний дараах 3 жилийн дундаж үнийн төсөөллийг дундажлан тус тус тооцсон. Эрдэс баялгийн үнийн төсөөллийг мөн хуулийн 5 дугаар зүйлийн 5.1.4-т заасан зарчмын дагуу 2022 онд нэг тонн зэсийн тэнцвэржүүлсэн үнийг 6,306.0 ам.доллар, нүүрсний үнийг 73.4 ам.доллар байхаар тооцож, Төсвийн тогтворжуулалтын санд 576.8 тэрбум төгрөг төвлөрүүлэхээр төлөвлөсөн.

Засгийн газар хилийн боомтын нэвтрэх хүчин чадлыг сайжруулах, экспортыг нэмэгдүүлэхэд онцгой анхаарч, голлох боомтууд болох Гашуунсухайт, Шивээхүрэн боомтуудаар нэвтрэх автомашины тоог нэмэгдүүлсэн. Үүний үр дүнд нүүрсний экспортын хэмжээг төлөвлөсөн хэмжээнээс 13.7 сая тонноор нэмэгдүүлж, 31.7 сая тоннд хүргэсэн. Түүнчлэн нүүрсний экспортын хэмжээ 31.8 сая тонн, нүүрсний зах зээлийн дундаж үнэ 204.4 ам.дол/тн хүрсэн нь Төсвийн тогтворжуулалтын сан төлөвлөсөн хэмжээнээс 642.9 тэрбум төгрөгөөр илүү буюу 1,394.6 төгрөгийн орлого төвлөрүүлэхэд тус тус нөлөөллөө;

2.Нэгдсэн төсвийн тэнцвэржүүлсэн тэнцэл нь тухайн төсвийн жилийн дотоодын нийт бүтээгдэхүүний хоёр хувиас илүүгүй алдагдалтай, эсхүл ашигтай байх:

Улсын Их Хурлаас төсвийн нэгдмэл байдлыг хангах зорилгоор Төсвийн тогтвортой байдлын тухай хуульд 2017 оны 04 дүгээр сарын 14-ний өдрийн хуулиар нэмэлт, өөрчлөлт оруулсан. Тухайлбал, хуулийн 19 дүгээр зүйлд “19.9.Энэ хуулийн 6.1.2-т заасан нэгдсэн төсвийн тэнцвэржүүлсэн тэнцлийн алдагдлын тухайн жилийн оны үнээр тооцсон дотоодын нийт бүтээгдэхүүнд эзлэх хувь хэмжээг 2017 онд 10.4 хувиас, 2018 онд 9.5 хувиас, 2019 онд 6.9 хувиас, 2020 онд 12.5 хувиас, 2021 онд 8.8 хувиас, 2022 онд 5.1 хувиас, 2023 онд 3.6 хувиас, 2024 онд 2.8 хувиас тус тус хэтрүүлэхгүй, 2025 оны төсвийн жилээс эхлэн нэгдсэн төсвийн тэнцвэржүүлсэн тэнцэл нь тухайн төсвийн жилийн дотоодын нийт бүтээгдэхүүний хоёр хувиас илүүгүй алдагдалтай, эсхүл ашигтай байна.” гэсэн хэсэг нэмсэн.

Нэгдсэн төсвийн тэнцвэржүүлсэн тэнцлийн гүйцэтгэл

|  |  |  |
| --- | --- | --- |
| Үзүүлэлт | | 2022 он |
| 1 | Хуулиар тогтоосон хязгаар | -5.1% |
| 2 | Гүйцэтгэл | -2.0% |

2022 оны нэгдсэн төсвийн гүйцэтгэлээр төсвийн тэнцвэржүүлсэн тэнцэл -1,032.7 тэрбум төгрөг буюу ДНБ-ий -2.0 хувьтай тэнцэж байгаа нь Төсвийн тогтвортой байдлын тухай хуульд заасан төсвийн тэнцлийн тусгай шаардлагыг хангаж байна;

3.Тухайн жилийн нэгдсэн төсвийн нийт зарлагын өсөлтийн хувь нь тухайн жилийн эрдэс баялгийн бус дотоодын нийт бүтээгдэхүүний өсөлтийн хувь, тухайн жилийн өмнөх дараалсан 12 жилийн эрдэс баялгийн бус дотоодын нийт бүтээгдэхүүний өсөлтийн дунджийн аль ихээс хэтрэхгүй байх:

Зарлагын өсөлтийн үзүүлэлтүүд

|  |  |  |
| --- | --- | --- |
| Үзүүлэлт | | 2022 он |
| 1 | Тухайн жилийн нэгдсэн төсвийн нийт зарлагын өсөлтийн хувь | 16.2% |
| 2 | Тухайн жилийн эрдэс баялгийн бус дотоодын нийт бүтээгдэхүүний өсөлтийн хувь | 11.4% |
| 3 | Тухайн жилийн өмнөх дараалсан 12 жилийн эрдэс баялгийн бус дотоодын нийт бүтээгдэхүүний өсөлтийн дундаж | 17.8% |

2022 оны нэгдсэн төсвийн нийт зарлагын өсөлтийн хувь 12.2 хувьтай байгаа нь Төсвийн тогтвортой байдлын тухай хуулийн төсвийн зарлагын өсөлтийн тусгай шаардлагыг хангаж байна;

4.Засгийн газрын өрийн өнөөгийн үнэ цэнээр илэрхийлэгдсэн үлдэгдэл нь тухайн жилийн оны үнээр тооцсон дотоодын нийт бүтээгдэхүүний 60 хувиас хэтрэхгүй байх:

Төсвийн тогтвортой байдлын тухай хуулийн 19 дүгээр зүйлийн 19.3-т “Энэ хуулийн 6.1.4-т заасан төсвийн тусгай шаардлагыг үе шаттайгаар хэрэгжүүлэх зорилгоор өнөөгийн үнэ цэнээр илэрхийлсэн Засгийн өрийн үлдэгдлийн дотоодын нийт бүтээгдэхүүнд эзлэх хувь хэмжээг ... 2022 оны төсвийн жилд 70 хувиас ... хэтрүүлэхгүй байна” гэж заасан. Засгийн газрын өрийн нэрлэсэн үлдэгдэл 2022 оны эцэст 31.9 их наяд төгрөг, өнөөгийн үнэ цэнээр илэрхийлэгдсэн үлдэгдэл 27.7 их наяд төгрөг буюу ДНБ-ий 52.4 хувьтай тэнцүү байгаа нь Төсвийн тогтвортой байдлын тухай хуульд заасан өрийн талаар тусгай шаардлагыг бүрэн хангаж байна.

**Монгол Улсын 2022 оны төсвийн орлого, зарлагын талаар:**

Монгол Улсын 2022 оны төсвийн нийт орлого ба тусламжийг 9,969.9 тэрбум төгрөгөөр төлөвлөснөөс 11,629.7 тэрбум төгрөгийг төвлөрүүлж, 116.6 хувийн гүйцэтгэлтэй гарсан.

Төсвийн тогтворжуулалтын санд 751.7 тэрбум төгрөгийн орлогыг төвлөрүүлэхээр төлөвлөснөөс гүйцэтгэлээр ААНОАТ-ын орлогоос 238.2 тэрбум төгрөг, АМНАТ-ийн орлогоос 1,156.4 тэрбум төгрөг, нийт 1,394.6 тэрбум төгрөгийг төвлөрүүлсэн.

Монгол Улсын 2022 оны төсвийн тэнцвэржүүлсэн орлого ба тусламжийн дүн 10,235.1 тэрбум төгрөгт хүрч, 111.0 хувийн гүйцэтгэлтэй буюу төлөвлөгөөнөөс 1,016.9 тэрбум төгрөгөөр давсан, мөн өмнөх оны гүйцэтгэлээс 1,181.9 тэрбум төгрөгөөр буюу 13.1 хувиар өссөн үзүүлэлттэй байна.

*Монгол Улсын 2022 оны төсвийн нийт орлого ба тусламжийн дүн /тэрбум төгрөг/*

|  |  |  |  |  |  |
| --- | --- | --- | --- | --- | --- |
| **Үзүүлэлт** | **2021 он** | **2022 он** | | | |
| **Гүйц** | Төлөв | Гүйц | Зөрүү | Хувь |
| **Нийт орлого ба тусламжийн дүн** | **10,648.1** | **9,969.9** | **11,629.7** | **1,659.8** | **116.6** |
| Тогтворжуулалтын сан | 627.9 | 751.7 | 1,394.6 | 642.9 | 185.5 |
| Ирээдүйн өв сан | 967.0 | - | - | - | - |
| **Тэнцвэржүүлсэн орлого ба тусламж** | **9,053.2** | **9,218.2** | **10,235.** | **1,016.9** | **111.0** |
| Татварын орлого | 7,361.3 | 7,468.0 | 8,917.8 | 1,449.8 | 119.4 |
| Татварын бус орлого | 1,691.9 | 1,750.2 | 1,317.3 | (432.9) | 75.3 |

2022 онд дэлхий нийтийг хамарсан Ковид-19 цар тахлын төгсгөлтэй залгаад геополитикийн хурцадмал нөхцөл байдлаас улбаатай сүүлийн 40 жил тохиолдоогүй инфляцын дарамт, урд хөршид тогтоосон хөл хорио, улс орнуудын төв банкнуудын хэрэгжүүлсэн мөнгөний эрс хатуу бодлого зэрэг нь манай улсын эдийн засагт томоохон сорилтыг бий болгосон хэдий ч Засгийн газар экспортыг эрчимжүүлж, гадаад валютын нөөцийг нэмэгдүүлэх, эдийн засгийг сэргээхэд чиглэсэн арга хэмжээг үе шаттай авсан.

Тухайлбал: Шатахуун, газрын тосны бүтээгдэхүүний үнийг хямдруулсан нөхцөлөөр худалдан авах хэлцлийг хийж, хилийн боомтуудын үйл ажиллагааг сайжруулж, терминал, тээврийн асуудлыг нэгдсэн удирдлагаар хангах замаар нүүрсний экспортыг нэмэгдүүлсэн, мөн Засгийн газрын 2022 оны 362 дугаар тогтоолоор Гадаад валютын улсын нөөцийг нэмэгдүүлэх цогц арга хэмжээг үр дүнтэй авч хэрэгжүүлсэн.

Үүний үр дүнд 2022 оны 1 дүгээр улиралд 3.9 хувиар агшаад байсан эдийн засаг оны эцэст 4.8 хувиар өсөж, оны үнээр тооцсон ДНБ 52.9 их наяд төгрөгт хүрснээс гадна Монгол Улсын төлбөрийн тэнцэл 2022 оны 8 дугаар сард 1.5 тэрбум ам.долларын алдагдалтай, гадаад валютын албан нөөц 2.7 тэрбум ам.долларт хүрч буурсан байсан бол оны эцэст 26.1 хувиар нэмэгдэж, 3.4 тэрбум ам.долларт хүрсэн эерэг үзүүлэлт гарсан.

Нүүрсний экспорт тайлант оны эхний хагаст 8.1 сая тонн буюу өмнөх оны мөн үеэс 12.7 хувиар агшсан байсныг 2022 оны эцэст 31.8 сая тонн болгон өмнөх оноос 2 дахин нэмэгдүүлсэн, мөн зэсийн баяжмалын экспорт 1,455.2 мянган тоннд хүрч өмнөх оноос 14.6 хувиар өссөн зэрэг нь төсвийн орлогыг нэмэгдүүлэхэд гол нөлөөг үзүүллээ.

Монгол Улсын 2022 оны төсвийн нийт зарлага ба цэвэр зээлийн дүн 11,359.9 тэрбум төгрөг буюу 98.2 хувийн гүйцэтгэлтэй гарсан байна. Улсын төсвийн нийт тэнцэл 1,124.8 тэрбум төгрөгийн алдагдалтай гарсан.

*Монгол Улсын 2022 оны төсвийн нийт зарлага ба цэвэр зээлийн дүн /тэрбум төгрөг/*

|  |  |  |  |  |  |  |
| --- | --- | --- | --- | --- | --- | --- |
| Үзүүлэлт | | 2021 он гүйц | 2022 он | | | |
| Төлөв | Гүйц | Хувь | Зөрүү |
| Нийт зарлага ба цэвэр зээлийн дүн | | **12,160.8** | **11,572.8** | **11,359.9** | **98.2** | **212.9** |
| А | Урсгал зарлага | 9,753.8 | 8,848.9 | 8,483.3 | 95.9 | 365.6 |
|  | Бараа, ажил үйлчилгээний зардал | 2,639.3 | 2,867.4 | 2,688.8 | 93.8 | 178.6 |
|  | Хүү | 829.6 | 880.2 | 808.0 | 91.8 | 72.2 |
|  | Татаас ба урсгал шилжүүлэг | 6,284.9 | 5,101.3 | 4,986.5 | 97.7 | 114.8 |
| Б | Хөрөнгийн зардал | 2,543.7 | 2,791.5 | 2,764.2 | 99.0 | 27.3 |
| В | Эргэж төлөгдөх цэвэр зээл | (136.7) | (67.6) | 112.4 | (166.3) | (180.0) |

Нийт зарлага ба цэвэр зээлийн 74.7 хувийг урсгал зарлага, 24.3 хувийг хөрөнгийн зардал, 1.0 хувийг эргэн төлөгдөх цэвэр зээл эзэлж байна.

Түүнчлэн, Нийгмийн даатгалын сангаас олгож байгаа доод тэтгэвэр 350 мянган төгрөг байсныг 500 мянган төгрөгт хүргэж нэмэгдүүлэхэд шаардлагатай эх үүсвэрийг шийдвэрлэснээр тэтгэвэр авагч ахмадуудын орлогын баталгаа сайжирч, бараа бүтээгдэхүүний үнийн өсөлтөөс үүдэлтэй эрсдэлийг бууруулав.

Шимтгэлээ өөрөө хариуцан төлсөн 650593 даатгуулагчийн 50.0 хувийн шимтгэлийн буцаан олголтод 72.7 тэрбум төгрөгөөр санхүүжүүлсэн.

“Эрүүл мэндээ хамгаалж, эдийн засгаа сэргээх 10 их наядын цогц төлөвлөгөө"-нд тусгасан ажлын байрыг дэмжих зээлийн хүрээнд олгосон зээлийн хүүгийн дэмжлэгт Монголбанкаар дамжуулан арилжааны 9 банканд 87.1 тэрбум төгрөгийг олгосон.

Ковид-19 цар тахлын эрүүл мэнд, эдийн засагт үзүүлэх сөрөг нөлөөллийг бууруулах зорилгоор эрүүл мэндийн салбарт он дамжсан 264.0 тэрбум төгрөгийн өрийг Төрийн хэмнэлтийн тухай хуулийн хүрээнд үүссэн хэмнэлтээс шийдвэрлэсэн.

Улсын төсвийн хөрөнгө оруулалтын талаар:

Монгол Улсын 2022 оны төсвийн хөрөнгөөр 2022 онд нийт 1376 хөрөнгө оруулалтын төсөл, арга хэмжээг санхүүжүүлэхээр 1,544.5 тэрбум төгрөг батлагдсан. Үүнээс улсын төсвийн хөрөнгө оруулалтын 1369 төсөл, арга хэмжээг хэрэгжүүлэхэд 1,240.9 тэрбум төгрөг, “Барих-шилжүүлэх” нөхцөлтэй концессын гэрээ байгуулсан 7 төсөл, арга хэмжээний эргэн төлөлтөд 303.6 тэрбум төгрөг тус тус батлагдсан.

Улсын төсвийн хөрөнгөөр 2022 онд санхүүжүүлэх дээрх 1376 төсөл, арга хэмжээний 667 төсөл, арга хэмжээ нь шинээр, 709 төсөл, арга хэмжээ нь он дамжин шилжин хэрэгжсэн бөгөөд санхүүжилтийн гүйцэтгэл 1,539.7 тэрбум төгрөг буюу 99.7 хувийн биелэлттэй байна.

Засгийн газраас төсвийн хөрөнгө оруулалтын хэрэгжилтийг сайжруулах, эдийн засгийн үр өгөөжийг нэмэгдүүлэх зорилгоор төсвийн ерөнхийлөн захирагч өөрийн батлагдсан төсвийн багцынхаа дүнд багтаан зохицуулалт хийх, барьцаа хөрөнгийн дансанд байршуулан гүйцэтгэлээр санхүүжүүлэх арга хэмжээнүүдийг авч хэрэгжүүлснээр төсвийн хөрөнгө оруулалтын бодит гүйцэтгэл сайжирсан байна. Мөн эдгээр төслүүдийг хэрэгжүүлсэн 1580 гаруй аж ахуйн нэгжийн үйл ажиллагаа тогтвортой үргэлжилж, 37.9 мянган ажлын байрыг хадгалж, 1,539.7 тэрбум төгрөгийн санхүүжилтээр эдийн засгийг дэмжсэн байна.

“Шинэ сэргэлтийн бодлого”-ын хүрээнд төсвийн хөрөнгө оруулалтаар 22 төсөл, арга хэмжээнд 93.6 тэрбум төгрөгийн санхүүжилт олгосон байна.

Төсвийн тухай хуулийн 8 дугаар зүйлийн 8.10.1, 8.10.2 дахь заалтад тус тус заасны дагуу нэгдсэн төсвийн гүйцэтгэл, Засгийн газрын санхүүгийн нэгтгэсэн тайланг төрийн аудитын төв байгууллагад хүргүүлж, аудит хийлгэн улсын төсвийн гүйцэтгэлийн тэнцвэржүүлсэн орлого, зарлагын хэмжээг баталгаажуулсан болно.

1. *ДНБ-ний гүйцэтгэл, оны үнээр – 52,867,370.3 сая төгрөг*

   *Эх сурвалж Үндэсний статистикийн хороо* [↑](#footnote-ref-1)